**A blue background with white text

Description automatically generated**

**ข่าวประชาสัมพันธ์**

**กรุงไทยจัดเต็ม ออก DR-DRx อ้างอิง 6 หุ้นชั้นนำจีน-สหรัฐ นำโดย “POP MART” และ “Eli Lilly” ดีเดย์ 11 มี.ค. 68**

ธนาคารกรุงไทย ตอบโจทย์ลงทุนหุ้นนอก เตรียมเสนอขาย DR และ DRx ใหม่ 6 หลักทรัพย์ อ้างอิงหุ้นชั้นนำ จากจีน นำโดย POP Mart แบรนด์ Art Toy สุดฮิต JD.com, Trip.com, Meituan, Nongfu Spring และ Eli Lilly บริษัทยาที่ใหญ่ที่สุดในสหรัฐฯ เปิดโอกาสพลิกเงินลงทุนให้งอกเงยพร้อมกัน 11 มี.ค. 68 นี้

**นายรวินทร์ บุญญานุสาสน์** ผู้บริหารสายงานธุรกิจตลาดเงินตลาดทุน ธนาคารกรุงไทย กล่าวว่า ธนาคารกรุงไทย เดินหน้าพัฒนาผลิตภัณฑ์และบริการทางการเงินอย่างต่อเนื่อง ภายใต้แนวคิด “นวัตกรรมสร้างคุณค่า ตอบโจทย์ลูกค้า สู่ความยั่งยืน” เพื่อตอบโจทย์ความต้องการของลูกค้าแบบครบวงจร เพิ่มโอกาสพลิกเงินให้งอกเงยไปกับผลิตภัณฑ์การลงทุนที่หลากหลาย ครอบคลุมสินทรัพย์ลงทุนทั้งในประเทศและต่างประเทศ ล่าสุด ธนาคารเตรียมออกและเสนอขายตราสารแสดงสิทธิในหลักทรัพย์ต่างประเทศ หรือ DR และ DRx อ้างอิงหุ้นบริษัทชั้นนำจากตลาดหุ้นจีนและสหรัฐฯ เพิ่มอีก 6 หลักทรัพย์ รวมเป็น 41 หลักทรัพย์ ครอบคลุมทั้งตลาดหุ้นเอเชีย ตลาดหุ้นสหรัฐอเมริกา และตลาดหุ้นยุโรป เพื่อเปิดโอกาสให้ผู้ลงทุนเข้าถึงหุ้นต่างประเทศที่มีโอกาสเติบโตสูงเพิ่มขึ้น ตอกย้ำความเป็นผู้นำ ด้านผลิตภัณฑ์ DR ที่มีหลักทรัพย์อ้างอิงให้ลูกค้าเลือกลงทุนได้มากที่สุด โดยปัจจุบันมีผู้ลงทุนถือครอง DR และ DRx ที่ออกโดยธนาคารกรุงไทยจำนวนมาก โดยคิดเป็นมูลค่าหลักทรัพย์ตามราคาตลาด (Market cap.) สูงกว่า 11,000 ล้านบาท (ข้อมูลจาก www.set.or.th ณ วันที่ 31 ธันวาคม 2567)

**สำหรับ DR ใหม่ อ้างอิงหุ้นจีน ได้แก่**

**● บริษัท POP Mart International Group Limited (POPMART80)** แบรนด์ของเล่นสะสม ที่สร้างกระแสอันโด่งดังในกลุ่มนักสะสมทั่วโลก โดดเด่นด้วยดีไซน์ที่มีเอกลักษณ์และกลยุทธ์การตลาดที่ดึงดูดใจผู้บริโภคได้อย่างมีประสิทธิภาพ

● **บริษัท JD.com, Inc. (JDCOM80) แพลตฟอร์มอีคอมเมิร์ซยักษ์ใหญ่ของจีน** ที่ให้บริการครบวงจรทั้งการค้าปลีกออนไลน์และระบบโลจิสติกส์ที่มีประสิทธิภาพ โดดเด่นด้วยการจัดส่งสินค้าที่รวดเร็ว

● **บริษัท Trip.com Group Limited. (TRIPCOM80)** เจ้าของแพลตฟอร์มจองการท่องเที่ยวออนไลน์ ทั้ง Skyscanner, Ctrip และ Trip.com มีผู้ใช้บริการทั่วโลก

● **บริษัท Meituan (MEITUAN80)** ผู้ให้บริการแอปพลิเคชันไลฟ์สไตล์จากจีน ครอบคลุมบริการส่งอาหาร (Food Delivery) รีวิวร้านอาหาร ไปจนถึงการจองกิจกรรมต่างๆ มีฐานผู้ใช้งานจำนวนมากและยังได้รับความนิยมอย่างต่อเนื่อง

● **บริษัท Nongfu Spring Co.,Ltd. (NONGFU80)** ผู้ผลิตเครื่องดื่มชั้นนำของจีน มีชื่อเสียงในด้านการผลิตน้ำดื่มบรรจุขวดและผลิตภัณฑ์ชาพร้อมดื่ม ด้วยคุณภาพและมาตรฐานที่ดีของสินค้า ทำให้ได้รับความเชื่อมั่นและการยอมรับจากผู้บริโภคภายในประเทศจีน

**DRx อ้างอิงหุ้นสหรัฐฯ ได้แก่**

● **บริษัท Eli Lilly and Company จากตลาด NYSE (LLY80X)** บริษัทผู้ผลิตยาชั้นนำระดับโลกจากสหรัฐอเมริกา มีความเชี่ยวชาญในการพัฒนายาและนวัตกรรมทางการแพทย์ และยังเป็นบริษัทยารายแรกของโลกที่ผลิตอินซูลินในการรักษาโรคเบาหวาน

ผู้สนใจสามารถลงทุนใน DR/DRx ทั้ง 6 หลักทรัพย์ ได้ตั้งแต่วันที่ 11 มีนาคม 2568 โดย DR ซื้อขายในเวลา 10.00-16.30 น. ส่วน DRx ซื้อขายตาม US Time Zones หรือเวลา 20.00 - 04.00 น. (T+1) ตามเวลาไทย ผ่านตลาดหลักทรัพย์แห่งประเทศไทย และยังได้รับสิทธิประโยชน์ต่างๆ จากการลงทุน เสมือนกับการลงทุนในต่างประเทศโดยตรง

สำหรับผู้ลงทุนที่มีบัญชีซื้อขายหลักทรัพย์แล้ว สามารถลงทุนในรูปแบบสกุลเงินบาท ผ่านทางแอปพลิเคชันสตรีมมิ่ง (Streaming) ได้ทันที สอบถามรายละเอียดเพิ่มเติมได้ที่ ธนาคารกรุงไทยทุกสาขา หรือ Krungthai Contact Center โทร. 02-111-1111

**ทีม Marketing Strategy  
27 กุมภาพันธ์ 2568**